A közérdekű adatok megismerésére irányuló igény intézésének eljárási szabályai a Bács-Kiskun Vármegyei Katasztrófavédelmi Igazgatóságnál

A Bács-Kiskun Vármegyei Katasztrófavédelmi Igazgatósághoz (a továbbiakban: Bács-Kiskun VMKI) közérdekű adat megismerése iránt szóban, írásban, vagy a bacs.titkarsag@katved.gov.hu elektronikus levélcímre megküldött e-mailben terjeszthető elő adatigény.

Javasoljuk, hogy közérdekűadat-megismerési igényének benyújtását megelőzően győződjön meg arról, hogy a megismerni kívánt adatot a Bács-Kiskun VMKI közzétételi listái tartalmazzák-e, hiszen azokból számos, közérdeklődésre számot tartó információ tölthető le.

A közérdekűadat-megismerési igények intézése soron kívül történik.

Honlapunkon részletes tájékoztatást kaphat a katasztrófavédelem feladatairól, az egyes szervezeti egységeket bemutató leírások támpontot adhatnak a tekintetben, hogy az Önt érdeklő közérdekű adatok tekintetében a Bács-Kiskun VMKI adatkezelőnek minősül-e.

A közérdekűadat-megismerési igények megválaszolását a hivatásos katasztrófavédelmi szervek az információs önrendelkezési jogról és az információszabadságról szóló 2011. évi CXII. törvényben, továbbá az Adatvédelmi és Adatbiztonsági Szabályzatban rögzítettek alapján, az alábbiak szerint végzik:

A Bács-Kiskun VMKI adatvédelmi tisztviselője intézi a Bács-Kiskun VMKI által kezelt adatokra irányuló közérdekűadat-megismerési igényeket.

Az adatvédelmi tisztviselő a kérelem kézhezvételekor haladéktalanul megvizsgálja, hogy a kérelem teljesítéséhez szükséges alábbi alapvető információk rendelkezésre állnak- e:

a) az igénylő neve vagy megnevezése;

b) az értesítések és a válasz megküldéséhez szükséges elérhetőség;

c) az igényelt adatok pontos meghatározása;

d) nyilatkozat arról, hogy az adatokat részére milyen formában kell rendelkezésre bocsátani;

e) a kötelezettségvállalás a dologi költségek megfizetéséről.

Amennyiben az igény nem tartalmazza az igény teljesítéséhez szükséges adatokat – ideértve azt az esetet is, ha az adatigénylő a megismerni kívánt adatot nem tudja pontosan megjelölni – az adatvédelmi tisztviselő haladéktalanul, de legkésőbb az igény kézhezvételét követő 3 napon belül felveszi a kapcsolatot az igénylővel és – a tőle elvárható módon és mértékben – segítséget nyújt a megismerni kívánt adatok körének pontos meghatározása érdekében.

Az adatvédelmi tisztviselő a kérelem pontosításának elmulasztása esetén figyelmezteti az adatigénylőt arra, hogy amennyiben a pontosítást elmulasztja, igényének teljesítése részben vagy egészben meghiúsul.

Amennyiben az igényelt adatot már nyilvánosságra hozták, a Bács-Kiskun VMKI az adatigényt ezen nyilvános forrás megjelölésével válaszolja meg.

Az igényelt adatot tartalmazó nyilvános forrás megjelölése kizárólag abban az esetben helyettesíti a kérelem teljes egészében történő megválaszolását, amennyiben a nyilvánosságra hozott adatok megegyeznek a kérelmező által kiadni kért adatokkal. Amennyiben az igényelt adat kezelője nem a megkeresett szerv, úgy az adatigényt a Bács-Kiskun VMKI haladéktalanul, de legkésőbb az igény kézhezvételét követő 8 napon belül köteles továbbítani a közérdekű adatot kezelő szervnek. Az igény áttételéről a Bács-Kiskun VMKI egyidejűleg az adatigénylőt is tájékoztatja.

Amennyiben az adatkezelő szerv a Bács-Kiskun VMKI számára nem azonosítható, továbbá amennyiben a tényleges adatkezelő szerv illetékessége kétséget kizáróan egyértelműen megállapítható volt az adatigénylő számára, az adatkezelő szerv tájékoztatja az igénylőt az áttétel akadályáról vagy felhívja az igénylőt adatigényének az illetékes szervhez történő megküldésére.

Amennyiben az igény 15 nap alatt nem teljesíthető, különösen, amennyiben az adatok az igényelt csoportosításban nem állnak rendelkezésre és azok kigyűjtése a határidőn belül objektív okból nem lehetséges, vagy az igény nagyszámú, nagy terjedelmű adatra vonatkozik, az ügyintézési határidő további 15 nappal meghosszabbítható.

Ebben az esetben igénylő az igény megérkezésétől számított 15 napon belül tájékoztatást kap a határidő meghosszabbításának okáról és a válasz várható időpontjáról.

Ha az igénylő az adatokat tartalmazó dokumentumról, vagy dokumentumrészről másolatot kíván kérni, a másolat készítésével felmerült dologi költségeket a Bács-Kiskun VMKI az igénylővel szemben érvényesítheti.

Arról, hogy a másolatként igényelt dokumentum vagy dokumentumrész jelentős terjedelmű, továbbá a költségtérítés mértékéről, valamint az adatigénylés teljesítésének a másolatkészítést nem igénylő lehetőségeiről az igénylőt az adatvédelmi tisztviselő az igény beérkezését követő 15 napon belül tájékoztatja.

Amennyiben az igénylő a költségtérítésre vonatkozó kalkulációban foglaltakat elfogadja, és az összeget a Bács-Kiskun VMKI részére a kapott tájékoztatásban szereplő bankszámlaszámra megfizeti, az adatigényt a Bács-Kiskun VMKI az ügyintézési határidőből rendelkezésre álló időn belül, ha az a dokumentum vagy dokumentumrész, amelyről az igénylő másolatot igényelt, jelentős terjedelmű, a költségtérítésnek az igénylő általi megfizetését követő 15 napon belül teljesíti.

Az igény teljesítése során a Bács-Kiskun VMKI kiemelt figyelmet fordít arra, hogy a közérdekű adatok közlése ne járjon mások jogainak, vagy törvény alapján korlátozottan megismerhető adatok bizalmasságának sérelmével.

Ha a közérdekű adatot tartalmazó dokumentum az igénylő által meg nem ismerhető adatot is tartalmaz, a másolaton a meg nem ismerhető adatot a Bács-Kiskun VMKI felismerhetetlenné teszi olyan módon, hogy a korlátozottan megismerhető adatok tartalmára megalapozott következtetést ne lehessen levonni, ugyanakkor az igénylő által megismerhető adatok ne essenek kitakarás alá.

Az elutasított kérelmekről, valamint az elutasítások indokairól a Bács-Kiskun VMKI adatvédelmi tisztviselője nyilvántartást vezet, és az abban foglaltakról minden évben január 31-éig tájékoztatja a Nemzeti Adatvédelmi és Információszabadság Hatóságot.

Az igénylés alapján történő adatszolgáltatás esetén az adatigénylő személyazonosító adatai csak annyiban kezelhetőek, amennyiben az az igény teljesítéséhez – beleértve az esetleges költségek megfizetését és az azonos igénylőtől, egy éven belül beérkezett jelleg ellenőrzését – elengedhetetlenül szükséges.

Az adatigény beérkezésétől számított 1 éves időtartam lejártát követően az igénylő személyes adatait a Bács-Kiskun VMKI az ügyiratokból haladéktalanul törli. A törlésről az ügy előadója kitakarással gondoskodik.

A Bács-Kiskun VMKI adatvédelmi tisztviselője: dr. Csán Krisztina tű. főhadnagy

Szolgálati helye: Bács-Kiskun VMKI Hivatal

Elérhetősége: +36/76/502-014 (vonalas telefonszám)

e-mail: krisztina.csan@katved.gov.hu